Heilir árgangar verða dregnir úr hatti fyrir handahófskenndar bólusetningar. Í næstu viku verður reynt að ljúka við að bólusetja fólk fætt fyrir 1975 og fólk með undirliggjandi sjúkdóma.
Á höfuðborgarsvæðinu verður bólusett með 14 þúsund skömmtum í næstu viku, Pfizer á þriðjudag, Moderna á miðvikudag og Janssen á fimmtudag. Í vikunni á eftir er von á 20 þúsund skömmtum. Ragnheiður Ósk Erlendsdóttir er framkvæmdastjóri hjúkrunar hjá Heilsugæslu höfuðborgarsvæðisins.
Það verða mikið til endurbólusetningar, bæði Pfizer og Moderna, síðan ætlum við að reyna að klára árganga og fólk með undirliggjandi sjúkdóma.
Það er þá fólk sem hefur ekki mætt?
Já einhverja hluta vegna ekki átt heimangengt eða ekki viljað ákveðið efni, svo við ætlum að reyna að klára eins mikið og við getum af þessum hópum.
Verði bóluefni afgangs eftir þessar bólusetningar verður farið í handahófskennda bólusetningu.
Hún virkar þannig að við ætlum að setja alla árganga sem eftir eru í ákveðinn hatt eða krús og síðan draga árganga, annað hvort eru það karlar eða konur úr viðkomandi árgangi sem við drögum upp.
Þannig þetta er bara svolítið eins og að vinna í lottóinu?
Já það má eiginlega segja það, að þetta verði svona bólusetningalottó.
Ætli viðmiðið verði ekki 1975 og yngri sem við munum setja í þetta lottó en reyna að klára alveg niður að því.
Ragnheiður segir að flestar heilsugæslur fari í handahófskenndar bólusetningar á næstu dögum eftir svipuðu fyrirkomulagi og Heilsugæsla höfuðborgarsvæðisins.
Heilir árgangar verða dregnir út handahófskennt fyrir bólusetningu, sem gæti hafist í næstu viku á höfuðborgarsvæðinu.